Omnibus presentes litteras inspecturis Johannes capelle ducis et magister Guillelmus christianitatis decani diuionensis in Domino salutem: nouerit uniuersitas vestra quod constituti in presentia nostra, Petrus dictus de Thasneal et Guillermus frater eius et Aalidis uxor eiusdem Petri, recognouerunt se vendidisse et in perpetuam hereditatem concessisse viris venerabilibus et discretis abbati et conuentui Sancti Stephani diuionensis quidquid habent et habere possunt et debent quocumque modo in tertiis finagii de Saalote, videlicet tertiam partem illarum tertiarum, de qua tertia parte dictarum tertiarum, dicti Petrus, Guillelmus et Aalidis se coram nobis deuestientes, omnino predictos abbatem et conuentum corporaliter inuestierunt et in perpetuam possessionem miserunt, et super se et sua promiserunt dictam venditionem predictis abbati et conuentui contra omnes perpetuo garantire, et quod contra ipsam non venient de cetero, nec per alium venire facient aut permittent, et de pretio dicte venditionis se tenuerunt coram nobis penitus pro pagatis. In cuius rei testimonium, ad petitionem dictorum Petri, Guillermi et Aalidis, presentibus litteris sigilla nostra apposuimus. Actum anno Domini millesimo ducentesimo quadragesimo primo, mense maio.